Татар мәктәбендә укучы балаларга

татар теленнән мәктәп олимпиадасы өчен биремнәр

2018-2019 уку елы, 8 нче сыйныф

**Үткәрү вакыты 90 минут**

**Максималь балл – 42**

**I. Тестлардан дөрес җавапны билгеләгез.**

1. Җөмләдәге сүзләрдә тартыклар белән бәйле аваз үзгәрешләре дөрес күрсәтелгән рәтне билгеләгез. **(2 балл)**

*Ялкауга яңгыр иң беренче төшә.* (Мәкаль)

а) яңгыраулыкта яки саңгыраулыкта охшашлану;

ә) тел арты ассимиляциясе;

б) тартыкларның чиратлашуы;

в) борын ассимиляциясе.

2. Сүзләрдәге авазларның позицион үзгәрешләре дөрес күрсәтелгән рәтне билгеләгез. **(2 балл)**

*Өстәл, эскәмия, эшләпә.*

а) эпентеза;

ә) протеза;

б) апокопия;

в) эпитеза.

3. Мәгънәсе дөрес аңлатылмаган фразеологик әйтелмәне билгеләгез. **(2 балл)**

а) *күз буяу* – алдалау;

ә) *бер балык башын чәйнәү* – һаман бер үк әйберне, бер үк сүзне сөйләп тору;

б) *авыз ачып йөрү* – сер саклый белмәү;

в) *йөзе кара коелу* – ачуның яки бик нык кайгыруның йөзгә чыгуы.

4. Тамыр, сүз ясагыч һәм бәйләгеч кушымчадан торган сүзне билгеләгез. **(2 балл)**

а) *сабакташны*;

ә) *кызчыкның*;

б) *әткәйдән*;

в) *урамдагы*.

5. Бәйлек сүз кулланылган мәкальне билгеләгез. **(2 балл)**

а) *Бәхет – пыяла: сакламасаң, бик тиз уала.*

ә) *Ашар өчен яшәмә, яшәр өчен аша.*

б) *Мактап йөргән кунак аш алдыннан килә.*

в) *Киемгә хезмәт итмә, кием сиңа хезмәт итсен.*

6. Җөмләдәге фигыльләрнең төркемчәләре дөрес күрсәтелгән рәтне билгеләгез. **(2 балл)**

*Әлбәттә, барачак алар, әлбәттә, очрашачак.* (А.Гыйләҗев)

а) билгеле киләчәк заман хикәя фигыль;

ә) билгесез киләчәк заман хикәя фигыль;

б) киләчәк заман сыйфат фигыль;

в) хәл фигыль.

7. *-да*, *-дә* кушылып языла торган мәкальне билгеләгез. **(2 балл)**

а) *Файда белән зарар бер арба (да) йөри.*

ә) *Тун югында чикмән (дә) җылыта.*

б) *Биргәнгә биш (тә) күп, алганга алты (да) аз.*

в) *Ялкауның җиренә бодай чәчсәң (дә), билчән үсә.*

8. Мәкальнең хәбәре дөрес күрсәтелгән рәтне билгеләгез. **(2 балл)**

*Акча аккош кебек: муенын суза да оча.*

а) *суза*;

ә) *оча*;

б) *суза да оча*;

в) *аккош кебек*.

**II. Теоретик бирем.**

Рәвеш сүз төркеме турында белгәннәрегезне языгыз. Фикерләрегезне мисаллар ярдәмендә аңлатыгыз. **(15 балл)**

**III. Иҗади бирем.**

1. Бирелгән мәкальләрнең мәгънәсенә туры килгән өзекләрне күрсәтегез.  **(3 балл)**

2. Бер мәкальне сайлап алып, үзегез аның мәгънәсен ачарлык 15 җөмләдән торган текст төзеп языгыз. **(8 балл)**

1. *Алабута аш икән, алтын таш икән.*
2. *Кунак ашы кара каршы.*
3. *Ит яхшылык, көт явызлык.*

а) Бер заман торна белән төлке дус булышканнар, ди. Төлке торнаны үз өенә кунакка чакырган, ди. Бер таба өстенә сыек кына кесәл салып чыгарган да, ди, кунагының алдына куйган, ди. Үзе дә шунда бергә утырган, ди. Торна сыек кесәлне никадәр чукыса да, томшыгына бернәрсә дә эләкми икән...

– Тукта, мин дә сине кызык итим, – дип торна да беркөн төлкене өенә кунакка чакырган, ди. Бер тар гына чүлмәкнең төбенә бераз борчак салган да, ди, төлкенең алдына куйган, ди.

б) Адәм урамнан китеп бара икән, бер йортта янгын чыкканын күргән. Өй чатыр-чотыр килеп яна, ди. Караса, ни күрсен, тәрәзәдән елан башын сузып тора: “Мине коткар, адәм”, – ди. Адәм кулындагы таягын тәрәзәгә суза. Елан шул таяк буенча төшә дә, адәмнең җиңенә кереп китә. Адәм әйтә:

– Нигә син минем җиңемә керәсең? – ди.

Елан әйтә:

* – Мин сине чагып үтерәм, – ди...

в) Ниндидер бер узгынчы карт бер байга кереп юынырга су сораган. Бай моңа су бирмәгән. Шуннан теге карт боларны каргап чыгып киткән. Кечкенә генә бер болыт килеп бик каты яңгыр яуган һәм авылны агызып киткән, имеш.

Шунда байның хатыны ярга йөзеп чыккан, ди, аның кулында бер алтын тәңкәсе булган. Ул хатынның бик нык ашыйсы килгән, тик ашарга бернәрсә дә тапмаган. Озак эзләгәч, бер алабута табып ашаган.